Proiect

|  |
| --- |
| **GUVERNUL REPUBLICII MOLDOVA****H O T Ă R Â R E nr**.**\_\_\_\_\_\_\_** **din** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Chișinău** |

**cu privire la aprobarea**

**Programului de retehnologizare și eficiență energetică a întreprinderilor mici și mijlocii**

**------------------------------------------------------------------**

În temeiul art. 9, alin (1) litera a) din Legea nr. 179/2016 cu privire la întreprinderile mici și mijlocii (Monitorul Oficial al Republicii Moldova, 2016, nr. 306-313, art. 651), cu modificările ulterioare, Guvernul **HOTĂRĂŞTE:**

1. Se aprobă:

1) Programul de retehnologizare și eficiență energetică a întreprinderilor mici și mijlocii, conform anexei nr. 1.

2) Planul de implementare a activităților în cadrul Programului de retehnologizare și eficiență energetică a întreprinderilor mici și mijlocii, conform anexei nr. 2.

2. Implementarea Programului de retehnologizare și eficiență energetică a întreprinderilor mici și mijlocii se pune în sarcina Organizației pentru Dezvoltarea sectorului Întreprinderilor Mici și Mijlocii (*în continuare ODÎMM*).

3. ODÎMM va elabora Manualul Operațional necesar pentru implementarea Programului de retehnologizare și eficiență energetică a întreprinderilor mici și mijlocii (*în continuare Manual Operațional*), care va stipula etapele și modul de implementare. De asemenea, ODÎMM va asigura publicarea unui Ghid de aplicare la Program pe pagina web oficială a organizației.

4. Finanțarea activităților prevăzute conform Programului de retehnologizare și eficiență energetică a întreprinderilor mici și mijlocii se va efectua din contul și în limitele alocațiilor din bugetul de stat, inclusiv din contul asistenței financiare externe.

5. Activitățile de finanțare în cadrul Programului constituie o schemă de ajutor de minimis și cad sub incidența prevederilor Legii nr. 139/2012 cu privire la ajutorul de stat și Regulamentului privind ajutorul de minimis, aprobat prin Hotărârea Plenului Consiliului Concurenței nr. 01/2020.

6. Controlul asupra executării prezentei hotărâri se pune în sarcina Ministerului Economiei.

7. Prezenta Hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU Natalia GAVRILIȚA**

**Contrasemnează:**

**Ministrul Economiei Sergiu GAIBU**

**Ministrul Finanțelor Dumitru BUDIANSCHI**

Anexa nr. 1

la Hotărârea Guvernului

nr.\_\_\_\_\_din\_\_\_\_\_\_\_2022

**Programul**

**de retehnologizare și eficiență energetică a întreprinderilor mici și mijlocii**

**CAPITOLUL I**

**Dispoziții generale**

**1.** Prezentul Program are drept scop sporirea gradului de performanță a întreprinderilor mici și mijlocii (*în continuare ÎMM*), înlocuirea echipamentelor/utilajelor tehnice ineficiente cu soluții tehnologice moderne și optimizarea costurilor de producere prin implementarea măsurilor de eficiență energetică.

**2.** Drept obiectiv, Programul urmărește schimbarea modelului de producție de bază, adaptarea la noile tehnologii și trecerea la surse alternative de energie, oferind întreprinderilor un avantaj competitiv pe piață, rezistență și acces la investiții care pot aduce efecte economice imediate.

**3.** Programul își propune să atingă următoarele obiective specifice:

1) creșterea, până în anul 2025, a gradului de conștientizare cu privire la posibilitățile de retehnologizare a procesului de producere și eficientizare a consumului de energie de către ÎMM;

2) susținerea mediului antreprenorial cu suport financiar necesar, pentru procurarea soluțiilor tehnice inovatoare, în scopul modernizării utilajelor/echipamentelor de producere și eficientizării consumului de energie;

3) sporirea nivelului de competitivitate ale ÎMM ca urmare a optimizării costurilor și creșterii productivității acestora în rezultatul utilizării tehnologiilor moderne;

4) acordarea suportului necesar ÎMM, în vederea identificării soluțiilor ce permit utilizarea responsabilă a resurselor energetice și trecerea la surse alternative de energie.

**4.** În sensul prezentului Program se definesc următoarele noțiuni principale:

*Retehnologizare* - proces care vizează schimbul de echipamente industriale învechite, înzestrarea cu o tehnologie nouă și/sau introducerea unor funcționalități în liniile tehnologice existente, pentru modernizarea și eficientizarea capacităților de producție într-o întreprindere.

*Automatizare* - utilizarea mașinilor sau altor tehnologii pentru a permite proceselor să deruleze fără (sau cu mult mai puțin) aport uman sau manoperă.

*Eficientizarea proceselor de producție* - optimizarea performanțelor proceselor existente sau introducerea unor procese de producere noi, care ar minimiza utilizarea de resurse, inclusiv cele energetice.

*Măsură de eficiență energetică* - mijloc utilizat sau acțiune întreprinsă pentru îmbunătățirea eficienței energetice și obținerea economiilor de energie, inclusiv investițiile realizate în acest sens.

*Surse neconvenționale de energie*(*alternative)* **-** energie obținută prin valorificarea surselor nefosile regenerabile, respectiv energia eoliană, energia solară, energia aerotermală, energia geotermală, energia hidrotermală și cea hidroelectrică, biomasa, biogazul, gazul de fermentare a deșeurilor (gazul de depozit) și gazul provenit din instalațiile de epurare a apelor uzate.

**CAPITOLUL II**

**Criterii și domenii de eligibilitate și conformitate**

**5.** Programul este destinat întreprinderilor înregistrate în registrul de stat al persoanelor juridice/întreprinzătorilor individuali, definite în conformitate cu Legea nr. 179/2016 cu privire la întreprinderile mici și mijlocii, cu excepția întreprinderilor de stat și municipale.

**6.** Beneficiarii sunt selectați conform criteriilor și priorităților Programului, în limita bugetului disponibil.

**7.** Fondatorii întreprinderii, cetățeni ai Republicii Moldova, vor deține cel puțin 75% din proprietatea întreprinderii/afacerii.

**8.** Solicitanții Programului îndeplinesc următoarele criterii de eligibilitate:

1) desfășoară activitatea antreprenorială pe teritoriul Republicii Moldova;

2) activează minim 24 de luni până la data aplicării la Program și au întocmit și prezentat la Biroul Național de Statistică situațiile financiare pentru ultimii doi ani de activitate;

3) nu au restanțe față de bugetul public național la data aplicării la Program.

4) după caz, dețin raportul de audit energetic efectuat de către un auditor energetic calificat și înregistrat în Registrul electronic al auditorilor energetici. Situațiile vor fi determinate în Manualul Operațional și prezentate în Ghidul de aplicare la Program.

**9.** Prioritate în cadrul Programului se acordă:

1) afacerilor care sunt dezvoltate în domeniile industriei prelucrătoare, zootehniei, turismului rural. Detaliat, domeniile prioritare vor fi prezentate în Manualul Operațional și Ghidul de aplicare la Program.

2) solicitanților care vor demonstra o evoluție sustenabilă a indicatorilor economici, conform situației financiare a ultimilor 2 ani de activitate;

3) solicitanților care își propun implementarea proiectelor de eficientizare și optimizare a consumului de gaze naturale și energie electrică prin îmbunătățirea performanței echipamentelor sau instalarea de surse alternative de energie.

4) afacerilor care nu sunt afiliate cu alte companii sau grupuri economice, conform prevederilor Manualului Operațional.

5) afacerilor care nu pot fi finanțate din resursele Fondului Național de Dezvoltare a Agriculturii și Mediului Rural, conform HG nr. 455/2017.

**10.** În procesul de selecție a Beneficiarilor se va ține cont de următoarele criterii de evaluare:

1. elementele inovatoare ale proiectului investițional;
2. impactul economic al retehnologizării și creșterii eficienței energetice asupra intreprinderii materializat în rezultate ce țin de volumul și valoarea producției, calitatea produselor, numărul și remunerarea resurselor umane, venituri, costuri, profit, etc.;
3. impactul sectorial;
4. impactul asupra mediului conform Legii nr. 86/2014 privind evaluarea impactului asupra mediului, societății, regiunii.

**11.** Domenii de activitate neeligibile în cadrul Programului sunt:

1) întreprinderile prevăzute la art. 12, alin. (3) din Legea nr. 179/2016 cu privire la întreprinderile mici și mijlocii, indiferent de tipul de proprietate și forma organizatorico-juridică;

2) activitățile de intermediere financiară și asigurări, case de amanet;

3) tranzacțiile imobiliare, activitățile de consultanță juridică, prestări servicii de transport și IT;

4) activitățile de jocuri de noroc și pariuri;

5) comercializarea de armament;

6) activitățile din domeniul comerțului cu ridicata și amănuntul;

7) activitățile de producere sau comercializare a tutunului și băuturi alcoolice (cu excepția vinului și a berii).

**12.** Cheltuieli neeligibile din contul finanțării nerambursabile, precum și contribuției proprii în cadrul Programului sunt:

1. costurile de bunuri și servicii ori cota-parte a acestora acoperite de alte programe/proiecte de asistență și/ sau subvenții de stat, inclusiv contribuția proprie;

2) pierderi la schimb valutar;

3) costuri suportate înainte de depunerea formularului la Componenta a II-a a Programului;

4) achiziționarea bunurilor de mâna a doua, cu excepția situațiilor prevăzute în Manualul Operațional.

5) impozite și taxe;

6) servicii de transport;

7) plăți efectuate în numerar;

8) finanțarea costurilor de leasing, credit, inclusiv dobânzile și comisioanele aferente;

9) costuri de arendă sau locațiune a spațiilor/oficiilor/terenurilor necesare activității;

10) consumabile și cheltuieli administrative;

11) cheltuieli de remunerare a personalului;

12) cheltuieli TVA.

**CAPITOLUL III**

**Componentele Programului și activitățile principale**

**13.** Programul este structurat în următoarele componente:

1) Componenta I – Informare și promovare;

2) Componenta II – Suportul financiar nerambursabil;

3) Componenta III – Monitorizare și evaluare.

**Secțiunea 1**

**Componenta I. Informare și promovare**

**14.** **Componenta I** marchează primul pas al Programului și are ca scop diseminarea informației privind derularea implementării tuturor etapelor, obiectivele și condițiile Programului pentru a atrage grupul țintă în număr suficient.

**15.** ODÎMM va acorda suport informațional ÎMM, incubatoarelor de afaceri, instituțiilor și organizațiilor de suport în afaceri, pentru a facilita retehnologizarea și eficiența energetică a ÎMM și va încuraja creșterea competitivității acestora.

**16.** ODÎMM va elabora materiale promoționale și va organiza evenimente de promovare a prezentului Program, precum:

1) sesiuni de informare, evenimente tematice;

2) emisiuni TV și Radio la posturile naționale și locale;

3) alte elemente de vizibilitate.

**Secțiunea a 2-a**

**Componenta II. Suport financiar nerambursabil**

**17.** Suportul financiar se acordă sub formă de finanțare nerambursabilă (grant), având ca scop retehnologizarea și optimizarea consumului de gaze și energie electrică a ÎMM.

**18.** Suportul financiar nerambursabil constituie 50% din valoarea proiectului investițional și nu poate depăși suma de 2.000.000 MDL per beneficiar.

**19.** Resursele financiare vor fi acordate pentru acoperirea a:

1) 50% din costul investiției eligibile, dar nu mai mult de 2.000.000 MDL pentru acțiuni de retehnologizare, printre care:

a) automatizarea procesului de producție;

b) robotizarea producției;

c) modernizarea liniilor tehnologice existente;

d) soluții IT pentru gestionarea liniilor de producție;

e) sistem de învățare (inteligența artificială) pentru optimizarea producției.

Prioritate va fi acordată proiectelor investiționale care vor asigura reducerea consumului de energie (electricitate, gaze naturale, energie termică)pentru întreg ciclu de producție, cu cel puțin 15% față de consumul existent.

2) 50% din costul investiției eligibile, dar nu mai mult de 1.500.000 MDL pentru utilaj, echipament și instalații de valorificare a surselor de energie alternativă, care va asigura reducerea consumului de energie convențională cu cel puțin 15% față de consumul existent, printre care:

a) Sisteme solare pentru încălzirea apei (colectoare solare, pompe, conducte, boilere și rezervoare de inerție);

b) panouri fotovoltaice (accesorii destinate pentru montarea panourilor fotovoltaice, inclusiv invertoarele și contoarele bidirecționale) și sistemele de stocare a energiei;

c) instalații eoliene pentru producerea curentului electric;

d) utilaj și echipament tehnologic pentru producerea și/sau utilizarea biogazului;

e) utilaj și instalații pentru încălzire (pompe de căldură aer-aer, aer-apă, sol-aer, sol-apă, centrale termice pe biomasă, conducte, rezervoare, boilere).

**20.** Pentru a participa la Program, fiecare solicitant va depune un formular de aplicare, care va conține în mod obligatoriu un set de acte indicat în Manualul Operațional al Programului și în Ghidul de aplicare la Program.

**21.** Perioada de înscriere și depunere a dosarului va fi anunțată pe paginile web oficiale ale Ministerului Economiei și ODÎMM, precum și în presă.

**22.** Modalitatea de selectarea a beneficiarilor Componentei a II-a este prevăzută în Manualul Operațional de implementare a Programului și descrisă în Ghidul de aplicare la Program.

**23.** ODÎMM, la necesitate, va solicita elaborarea unui plan de acțiuni care va cuprinde expertiză tehnică a proiectului investițional, precum și activitățile ce urmează a fi întreprinse pentru implementarea și adaptarea procesului de retehnologizare și a măsurilor de eficiență energetică.

**24.** Suportul financiar sub formă de grant va fi transferat direct către beneficiar în două tranșe:

1) **I tranșă -** în cuantum de 50% din valoarea aprobată a grantului, va fi transferată după prezentarea setului complet de acte ce confirmă investirea contribuției proprii;

2) **II tranșă** - în cuantum de 50% din valoarea aprobată a grantului, va fi transferată după implementarea completă a proiectului investițional, cu condiția prezentării setului complet de acte confirmative.

**25.** ÎMM care nu dispun de suficiente resurse financiare proprii pentru implementarea proiectului investițional aprobat, vor putea acoperi insuficiența de capital din surse creditare. În acest sens, ÎMM pot beneficia, după caz, de o garanție financiară emisă de Fondul de Garantare a Creditelor ÎMM în baza Hotărârii Guvernului nr. 828/2018 pentru aprobarea Regulamentului cu privire la Fondul de garantare a creditelor pentru întreprinderile mici și mijlocii.

**26.** Întreprinderile pot solicita suportul financiar până la atingerea limitei plafonului stabilit în prezentul Program, cu respectarea cerințelor privind ajutorul de stat.

**27.** În procesul de evaluare a proiectelor investiționale, ODÎMM va ține cont de cerințele tehnice de calitate a echipamentului/utilajului propuse spre a fi finanțate. Detaliile conformității vor fi descrise în Manualul Operațional al Programului.

**Secțiunea a 3-a**

**Componenta III. Monitorizare și evaluare**

**28.** Activitățile **Componentei III** au ca scop monitorizarea realizării proiectelor investiționale, identificarea și diminuarea riscurilor care pot provoca situații de criză, determinarea tacticilor de comunicare cu beneficiarii de resurse financiare nerambursabile, precum și evaluarea impactului acestora, ceea ce presupune:

1) procesul de monitorizare a beneficiarului de către ODÎMM;

2) urmărirea respectării condițiilor și utilizării resurselor financiare conform destinației stabilite în contractul de finanțare nerambursabilă;

3) evaluarea de impact asupra întreprinderii, sectorului/mediului economic și social în general;

4) perioada de monitorizare a beneficiarilor Programului va constitui 36 de luni din data prezentării setului complet de acte, care confirmă utilizarea resurselor financiare conform destinației.

**29.** În cazul nerespectării condițiilor Programului, beneficiarul grantului va fi obligat să ramburseze mijloacele financiare acordate.

**30.** ODÎMM va efectua monitorizarea la etapele de pre-finanțare, post-finanțare, verificarea finală aferentă monitorizării și va solicita la necesitate rapoarte de performanță cu informații necesare.

**CAPITOLUL IV**

**Monitorizarea procesului de implementare a Programului**

**Secțiunea 1**

**Perioada de implementare a Programului și estimarea costurilor**

**31.** Termenul de implementare al Programului este de 36 de luni, cu posibilitatea de a fi prelungit pe baza mijloacelor financiare suplimentare disponibile.

**32.** Implementarea Programului presupune un buget estimativ de 50.000.000 MDL anual, bugetul total al Programului pentru perioada de implementare de trei ani constituind 150.000.000 MDL, cu posibilitatea de a fi extins cu sprijinul donatorilor locali și externi.

**Secțiunea a 2-a**

**Indicatorii Programului**

**33. Indicatori de produs:**

1) cel puțin 5 activități de mediatizare și informare organizate, cu privire la promovarea Programului;

2) cel puțin 200 de întreprinderi consultate, care sunt interesate pentru a-și moderniza și eficientiza procesul de producție și/sau de afaceri;

3) cel puțin 70 de întreprinderi finanțate.

**34. Indicatori de rezultat:**

1) cel puțin 100 de întreprinderi consultate, vor aplica la suport financiar pentru a-și dezvolta capacitățile sale de producere;

2) cel puțin 60% din beneficiari vor înregistra o creștere economică;

3) cel puțin 50% din beneficiari vor reuși să-și optimizeze costurile de producere, prin înlocuirea echipamentului învechit cu unul de ultimă generație;

4) volumul de investiții în economia națională, în creștere cu circa 280.000.000 MDL;

5) cel puțin 400 locuri de muncă vor fi menținute/create;

6) cel puțin 50% din întreprinderile susținute au implementat cu succes acțiuni de eficientizare a consumului de gaze și electricitate.

**Secțiunea a 3-a**

**Implementarea și coordonarea Programului**

**35.** Implementarea prezentului Program se va realiza de ODÎMM în conformitate cu Manualul Operațional de implementare.

**36.** Pentru gestionarea eficientă, ODÎMM va conecta prezentul Program la sistemul informațional de management intern.

**37.** ODÎMM va elabora și prezenta anual Consiliului de coordonare al ODÎMM și Ministerului Economiei rapoarte privind implementarea Programului și atingerea indicatorilor de progres și performanță planificată.

**38.** Evaluarea și aprobarea dosarelor solicitanților de suport financiar prin intermediul Programului este realizată de către Comitetul de evaluare, instituit prin ordinul ODÎMM, format din 1 reprezentant delegat de Ministerul Economiei și alte 4 persoane desemnate din cadrul ODÎMM. La necesitate, în calitate de membri ai Comitetului pot fi incluși și reprezentanții instituțiilor donatoare, partenerilor de implementare, precum și experți independenți, cu menținerea numărului impar de membri.

**39.** În procesul de evaluare, Comitetul se va conduce de prioritățile Programului, viabilitatea afacerii, fezabilitatea și raționamentul de aplicare a soluțiilor propuse pentru condițiile din Republica Moldova, rezultatele scontate și impactul asupra dezvoltării economice și sociale în ansamblu.

**Secțiunea a 4-a**

**Supravegherea și coordonarea Programului**

**40**. Funcția de supraveghere, evaluare a activităților și a modului de implementare a prezentului Program este efectuată de Consiliul de coordonare al ODÎMM.

**41.** Pornind de la atribuțiile funcționale și drepturile Consiliului de coordonare, prevăzute în Hotărârea Guvernului nr. 538/2007 cu privire la crearea Organizației pentru Dezvoltarea sectorului Întreprinderilor Mici și Mijlocii, în vederea gestionării eficiente a prezentului Program, Consiliul de Coordonare exercită următoarele atribuții:

1) aprobă Manualul Operațional de implementare a prezentului Program;

2) aprobă Raportul anual de implementare a prezentului Program;

3) soluționează alte probleme care nu contravin prevederilor Anexei nr. 1 la Hotărârea Guvernului nr. 538/2007 și legislației.

**42.** Toate deciziile Consiliului de coordonare se fixează în procesele-verbale ale ședințelor.

Anexa nr. 2

la Hotărârea Guvernului

nr.\_\_\_\_\_din\_\_\_\_\_\_\_2022

**Planul de implementare a activităților în cadrul**

**PROGRAMULUI DE RETEHNOLOGIZARE ȘI EFICIENȚĂ ENERGETICĂ A ÎNTREPRINDERILOR MICI ȘI MIJLOCII**

|  |  |  |  |
| --- | --- | --- | --- |
| **Activitățile-cheie** | **I an** | **II ani** | **III ani** |
| **T1** | **T2** | **T3** | **T4** | **T1** | **T2** | **T3** | **T4** | **T1** | **T2** | **T3** | **T4** |
| Acțiuni de administrare a Programului |  |  |  |  |  |  |  |  |  |  |  |  |
| Pregătirea și aprobarea Manualului Operațional |  |  |  |  |  |  |  |  |  |  |  |  |
| Identificarea asociațiilor de profil și stabilirea parteneriatelor pentru buna implementare a programului |  |  |  |  |  |  |  |  |  |  |  |  |
| **Componenta I –** Informare și promovare |
| Desfășurarea campaniilor de informare și conștientizare |  |  |  |  |  |  |  |  |  |  |  |  |
| Implicarea instituțiilor de suport în formare antreprenorială. |  |  |  |  |  |  |  |  |  |  |  |  |
| Crearea instrumentelor informaționale pentru beneficiari. |  |  |  |  |  |  |  |  |  |  |  |  |
| **Componenta II –** Suport financiar nerambursabil |
| Înregistrarea formularelor de aplicare la Program |  |  |  |  |  |  |  |  |  |  |  |  |
| Evaluarea proiectelor investiționale și selectarea companiilor |  |  |  |  |  |  |  |  |  |  |  |  |
| Semnarea Contractelor cu beneficiarii  |  |  |  |  |  |  |  |  |  |  |  |  |
| Finanțarea proiectelor investiționale |  |  |  |  |  |  |  |  |  |  |  |  |
| **Componenta III –** Monitorizare și evaluare |  |  |  |  |  |  |  |  |  |  |  |  |
| **Monitorizarea și evaluarea Programului****Elaborarea raportului de progres** |  |  |  |  |  |  |  |  |  |  |  |  |